Suzanne (Leonard Cohen)

Suzanne a zo ur ganaouenn saoznek bet savet er bloavezhioù 1960 gant Leonard Cohen, soner, kaner ha barzh kanadian, hag embannet e 1967. Kanet eo bet ivez gant Judy Collins. Unan eus kanaouennoù Leonard Cohen bet adsonet ar muiañ eo.
Da gentañ e oa ur varzhoneg, Suzanne Takes You Down, en dastumad Parasites of Heaven, gant Leonard Cohen, e 1966, evel meur a ganaouenn all eus an albom Songs of Leonard Cohen. Er bloavezh-se end-eeun e voe enrollet gant Judy Collins, ha gant Noel Harrison ha Cohen e-unan en 1967. E 2006 eo bet lakaet er 41añ renk e roll Kanaouennoù gwellañ ar bloavezhioù 1960 savet gant skipailh Pitchfork Media.
En un atersadenn gant BBC en deus displeget Leonard Cohen en doa savet ar ganaouenn goude kejañ ouzh Suzanne Verdal (hag a oa d'ar mare-se gwreg ar c'hizeller Armand Vaillancourt) e Montreal. Er ganaouenn e ra anv eus meur a lec'h eus Montreal, evel ar Stêr Sant-Laorañs hag ur chapelig anvet Notre-Dame-de-Bon-Secours.
En un atersadenn bet aozet gant CBC News e 2006 e komz Suzanne Verdal diwar-benn ar ganaouenn. Lavarout a ra n'he doe tamm darempred korf ebet gant Cohen, daoust d'ar pezh a zo bet soñjet gant lod goude lenn komzoù ar ganaouenn. En un atersadenn bet graet e 1994 gant BBC e lavaras Cohen en doa ijinet kaout darempredoù korf ganti. Suzanne Verdal a lavaras ivez he doa bet tro da welout Cohen div wech abaoe m'he doa graet berzh ar ganaouenn : ur wech goude ur sonadeg gant Cohen er bloavezhioù 1970 hag ur wech ouzhpenn er bloavezhioù 1990, met Cohen n'en doa ket komzet outi. Komzoù ar ganaouenn a voe embannet evit ar wech kentañ e 1966 e-barzh Parasites of Heaven, un dastumad barzhonegoù gant Cohen.
Suzanne a voe enrollet da gentañ gant Judy Collins, ha kavout a reer anezhi en he fladenn In My Life embannet e 1966. Goude-se e voe enrollet gant Cohen hag embannet en e bladenn gentañ anvet Songs of Leonard Cohen Meur a wech e voe kanet hag enrollet gant Nina Simone (albomoù : Tell It Like It Is, 1969 ha Just Like A Woman). Kanet eo bet ivez gant Noel Harrison hag ar strollad breizhveuriatFairport Convention.
Niverus eo ar sonerien hag ar ganerien o deus kanet Suzanne. Menegiñ a c'haller Pearls Before Swine, Françoise Hardy ha Harry Belafonte. Joan Baez a enrollas anezhi ivez (pladenn : From Every Stage, 1975). Kanet eo bet ivez e nederlandeg gant Herman van Veen e 1969 hag en italianeg gant Fabrizio de André e 1984. Kanet eo bet ivez gant ar strollad breizhveuriat The Flying Lizards (pladenn : Top Ten, 1984). Peter Gabriel en deus kavet anezhi ivez (pladenn Tower of Song, un dastumad da enoriñ Leonard Cohen) hag ivez Geoffrey Oryema (pladenn : I'm Your Fan). Tori Amos he deus kanet e-pad he zroiad Original Sinsuality Tour e 2005. James Taylor a ganas anezhi war e bladenn Covers (2008).
Lodennoù eus "Suzanne" a zo bet implijet ivez. Robert McKay en deus impljiet tammoù' zo da ditloù pennadoù e romant Dave's Song (1969). Ar ganaouenn a glever ivez er film The Second Coming of Suzanne (1974). Ar c'haner hip hop Plan B en deus implijet anezhi en e vixtape Paint It Blacker. Izili R.E.M. o deus lakaet Cohen da gensaver o c'hanaouenn "Hope" (albom : Up, 1998), peogwir ez eo damheñvel an div ganaouenn.
Ar ganaouenn Suzanne a glever :